*Tämä artikkeli kertoo suomalaisesta jääkiekkoilijasta. Ruotsalaisesta urkurista ja laulunjohtajasta katso Joël Blomqvist.*

**Joel Blomqvist** (s. 10. tammikuuta 2002 Uusikaarlepyy) on suomalainen jääkiekkomaalivahti, joka pelaa NHL-seura Pittsburgh Penguinsin organisaatiossa. Hän pelaa pääasiassa AHL-joukkue Wilkes-Barre/Scranton Penguinsissa.

Ura
---

### Seuraura

Blomqvist on uusikaarlepyyläisen Muik Hockeyn kasvatti. Hän siirtyi maalivahdin pelipaikalle 12-vuotiaana. Blomqvist siirtyi pian tämän jälkeen Vaasan Sportiin. Hän pelasi kaudella 2016–2017 seuran C-nuorten lisäksi myös lainalla Jeppis Hockeyn ja Muik Hockeyn C-nuorten yhdistelmäjoukkueessa. Kaudella 2017–2018 hän kantoi vuoden "alaikäisenä" Sportin B-nuorten pääasiallisen torjuntavastuun. Kaudeksi 2018–2019 Blomqvist siirtyi Oulun Kärppiin. Hän pelasi suurimman osan kaudestaan seuran B-nuorissa, mutta Blomqvist sai vastuuta myös A-nuorissa, jossa hän voitti kauden päätteeksi Suomenmestaruuden.

Kauden 2019–2020 Blomqvist aloitti Kärppien A-nuorissa. Hän edusti joukkuetta Junior Club World Cupissa, joka päättyi pronssiin. Blomqvist valittiin A-nuorten SM-liigan marraskuun kuukauden nuoreksi pelaajaksi. Runkosarjan päätteeksi hänet palkittiin koko sarjan parhaana maalivahtina Jorma Valtonen -palkinnolla ja valittiin ensimmäiseen tähdistökentälliseen.

Marraskuun 2019 lopulla Blomqvist nousi Kärppien SM-liigajoukkueen vahvuuteen, kun Justus Annunen joutui sivuun. Viidennessä pukemassaan ottelussa, 7. joulukuuta 2019 Helsingin IFK:ta vastaan vain 17-vuotias Blomqvist teki liigadebyyttinsä, kun hänet vaihdettiin Kärppien maalinsuulle ottelurangaistuksen saaneen Patrik Rybárin tilalle ajassa 55.42. Blomqvistille merkittiin 4.18 minuutin aikana kolme torjuntaa ja yksi päästetty maali. Kärpät hävisi ottelun lopulta lukemin 1–4. Ensimmäisen ja kauden ainoaksi jääneen liigaottelunsa aloittavana maalivahtina hän pelasi 26. joulukuuta 2019 vieraissa JYPiä vastaan, kun Patrik Rybár ei ollut käytettävissä ja Justus Annunen pelasi alle 20-vuotiaiden MM-kilpailuissa. Tilanne oli harvinainen, sillä myös Kärppien luukkuvahdiksi merkitty Leevi Meriläinen oli Blomqvistin tapaan vain 17-vuotias. Blomqvist torjui Kärppien 2–5-tappioon päättyneessä ottelussa 18 kertaa ja hän päästi neljä maalia.

Maaliskuussa 2020 Blomqvist teki Kärppien kanssa kolmivuotisen SM-liigasopimuksen. Huhtikuussa seuran tiedotettiin lainaavan hänet alustavasti koko kauden 2020–2021 kattavalla sopimuksella Mestis-joukkue Kokkolan Hermekseen. Blomqvist aloitti runkosarjan kuitenkin Kärppien vahvuudessa, kun joukkueesta oli sivussa sekä Justus Annunen että Patrik Rybár. Hän torjui kauden avausottelussa 1. lokakuuta 2020 Hämeenlinnan Pallokerhoa vastaan liigauransa ensimmäisen voiton. Blomqvist torjui Kärppien 2–4-voittoon päättyneessä ottelussa 17 kertaa. Kahden ottelun jälkeen Kärpät lainasi hänet toistaiseksi voimassa olevalla sopimuksella takaisin Hermekseen. Blomqvist jakoi Mestiksen runkosarjassa varsin tasaisesti vastuun Vilho Heikkisen kanssa ja hän pelasi niukasti häntä enemmän 16 runkosarjaottelua torjuen yhden nollapelin. Pudotuspeleissä Blomqvist pelasi yhdeksän ottelua. Hän voitti kauden päätteeksi Mestis-hopeaa. Blomqvist pelasi kauden aikana myös kolme ottelua Kärppien U20-joukkueen vahvuudessa.

Pittsburgh Penguins varasi Blomqvistin toisella kierroksella 52. pelaajana NHL:n varaustilaisuudessa 2020.

Kauteen 2021–2022 Blomqvist lähti Kärppien kakkosmaalivahtina Stanislav Galimoville. Lokakuussa 2021 seura lainasi hänet toistaiseksi voimassa olevalla sopimuksella Hermeksen Mestis-joukkueeseen, jossa Blomqvist pelasi kauden aikana neljä ottelua. Galimov pelasi Kärppien alkukauden kaikki 12 ottelua putkeen, kunnes Blomqvist pelasi kauden ensimmäisen SM-liigaottelunsa 16. lokakuuta 2021 Hämeenlinnan Pallokerhoa vastaan. Hän pelasi myös SM-liigauransa ensimmäisen nollapelin, kun Blomqvist torjui Kärppien 3–0-voittoon päättyneessä ottelussa 20 kertaa. Panu Bruun valitsi hänet ottelun Alumnien tähtien ykköstähdeksi. Hän jäi kauden edetessä varsin selkeäksi kakkosmaalivahdiksi Stanislav Galimoville, mutta loppukaudella Blomqvistin vastuu lisääntyi, kun Galimov oli viikkoja sivussa. Hän pelasi runkosarjassa kaikkiaan 20 ottelussa torjuen peräti viisi nollapeliä. Blomqvistin torjuntaprosentti 94% oli koko SM-liigan paras. Pudotuspeleissä hän nousi lopulta Galimovin ohi Kärppien ykkösmaalivahdiksi ja pelasi kaikissa seitsemässä ottelussa aloittaen niistä kuusi. Blomqvistin torjuntaprosentti 95% ja päästettyjen maalien keskiarvo 1.10 olivat koko SM-liigan parhaita, vaikka Kärppien kausi päättyi puolivälieriin. SM-liigakauden päätyttyä Blomqvist siirtyi huhtikuussa 2022 amatööritryout-sopimuksella AHL-joukkue Wilkes-Barre/Scranton Penguinsiin. Hän pelasi siellä yhden runkosarjaottelun, kunnes toukokuun vaihteessa Penguinsin sisäpiiritoimittaja Taylor Haasen mukaan Blomqvistin koejakso päätettiin ja hän palasi Suomeen suorittamaan varusmiespalvelustaan.

Blomqvist lähti kauteen 2022–2023 niin ikään Kärppien ykkösmaalivahtina aisaparinaan tulokas Leevi Meriläinen. Hänen kautensa jäi kuitenkin rikkonaiseksi aivotärähdysten vuoksi. Lokakuussa 2022 Blomqvist loukkaantui, kun HIFK:n Iiro Pakarinen törmäsi häneen maalinedustatilanteessa. Blomqvist pelasi alkukaudella kaikkiaan 21 runkosarjaottelua torjuen yhden nollapelin, kunnes hän loukkaantui uudelleen joulukuussa ottelussa Tapparaa vastaan. Tammikuussa 2023 Blomqvist kertoi *Ilta-Sanomien* haastattelussa kärsineensä aivotärähdyksen jälkioireista ja mm. paineen tunteesta päässä. Hän palasi Kärppien maalinsuulle yli kolmen kuukauden jälkeen pudotuspelien ensimmäisellä kierroksella maaliskuussa 2023, samalla kun Leevi Meriläinen ei ollut pelikuntoinen. Kärppien kauden päätyttyä huhtikuussa 2023 Blomqvist siirtyi amatööritryout-sopimuksella Wilkes-Barre/Scranton Penguinsin AHL-joukkueeseen. Kaksi päivää myöhemmin hän teki kolmivuotisen NHL-tulokassopimuksen Pittsburgh Penguinsin kanssa. Blomqvist pelasi AHL:ssä loppukaudella yhden runkosarjaottelun.

### Maajoukkueura

Blomqvist edusti Suomea alle 20-vuotiaiden MM-kilpailuissa vuonna 2021, jolloin hän voitti pronssia. Hän toimi kuitenkin joukkueensa kolmosmaalivahtina ja Blomqvist puki ainoastaan pronssiotteluun. Blomqvist edusti Suomea myös vuoden 2022 joulukuussa 2021 käynnistyneessä turnauksessa. Hän ehti pukea vain yhteen otteluun, kunnes turnaus keskeytettiin useassa joukkueessa ilmenneiden koronavirustartojen vuoksi. Blomqvistia ei valittu Suomen joukkueeseen enää elokuussa 2022 pelattuun uuteen MM-turnaukseen. Hänen pudottamisensa jo MM-leiriryhmästä aiheutti kohua, sillä Blomqvist erottui muihin maalivahteihin nähden seurajoukkueessaan edukseen edellisellä kaudella. Taustalla oli myös hänen jäämisensä pois viime hetkellä huhtikuun harjoitusturnauksesta, kun Blomqvist kutsuttiin samaan aikaan Wilkes-Barre/Scranton Penguinsin AHL-joukkueeseen.

Blomqvist edusti Suomea myös alle 18-vuotiaiden MM-kilpailuissa vuonna 2019, jolloin hän toimi kuitenkin joukkueensa kolmosmaalivahtina, eikä pukenut yhteenkään otteluun. Blomqvist pelasi myös alle 18-vuotiaiden Hlinka Gretzky Cupissa vuonna 2019 sekä World U-17 Hockey Challengessa vuonna 2018, jolloin hän voitti hopeaa. Yhteensä Blomqvist on pelannut seitsemän nuorten ja 28 poikien maaottelua.

Muuta
-----

Blomqvist valmistui ylioppilaaksi ruotsinkielisestä Svenska Privatskolan i Uleåborgista keväällä 2021. Hänen isoveljensä Emil Blomqvist pelaa hyökkääjänä Suomi-sarjaa Muik Hockeyssa.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2018–2019 | Kärpät | A-SM | 11 |  |  |  |  | 15 |  |  | 93,8 | 3 |  |  |  |  |  | 1.33 | 94,7 |
| 2019–2020 | Kärpät | A-SM | 34 | 26 | 6 | 0 | 2022 | 56 | 5 | 1.66 | 93,1 | 1 | 0 | 1 | 60 | 3 | 0 | 3.03 | 89,7 | Ykköstähdistö |
|  | Kärpät | SM-liiga | 2 | 0 | 1 | 0 | 63 | 5 | 0 | 4.73 | 80,8 | – | – | – | – | – | – | – | – |
| 2020–2021 | Kärpät | U20-SM | 3 |  |  |  |  | 4 |  | 1.33 | 94,1 | – | – | – | – | – | – | – | – |
|  | Kärpät | SM-liiga | 2 | 2 | 0 | 0 | 120 | 3 | 0 | 1.50 | 91,4 | – | – | – | – | – | – | – | – |
|  | Hermes | Mestis | 16 | 6 | 4 | 6 | 965 | 43 | 1 | 2.67 | 90,7 | 11 | 6 | 3 | 601 | 31 | 0 | 3.10 | 90,8 |
| 2021–2022 | Kärpät | U20-SM | 1 | 0 | 0 | 1 | 60 | 5 | 0 | 4.63 | 86,8 | – | – | – | – | – | – | – | – |
|  | Kärpät | SM-liiga | 20 | 6 | 3 | 5 | 952 | 21 | 5 | 1.32 | 94,0 | 7 | 3 | 3 | 437 | 8 | 0 | 1.10 | 95,0 |
|  | Hermes | Mestis | 4 | 0 | 3 | 1 | 239 | 9 | 0 | 2.26 | 88,2 | – | – | – | – | – | – | – | – |
|  | Wilkes-Barre/Scranton Penguins | AHL | 1 | 0 | 1 | 0 | 59 | 2 | 0 | 2.05 | 92,6 | – | – | – | – | – | – | – | – |
| 2022–2023 | Kärpät | SM-liiga | 21 | 6 | 5 | 8 | 1181 | 45 | 1 | 2.29 | 90,7 | 3 | 1 | 2 | 147 | 9 | 0 | 3.69 | 84,8 |
|  | Wilkes-Barre/Scranton Penguins | AHL | 1 | 0 | 1 | 0 | 60 | 4 | 0 | 4.00 | 85,2 | – | – | – | – | – | – | – | – |

Lähteet
-------

* Joel Blomqvist The Internet Hockey Databasessa (englanniksi)
* Joel Blomqvist Eurohockey-sivustolla (englanniksi)
* Joel Blomqvist *Elite Prospects*. Everysport Media Group AB.  (englanniksi)

### Viitteet

1. ↑  Sihvonen, Arto: Pikkuleijonien maalin suulla vastuuta kantanut Joel Blomqvist: "Turnaus oli hieno kokemus" *Leijonat.fi*.  10.2.2019. Suomen Jääkiekkoliitto – Finlands Ishockeyförbund ry. Viitattu 8.12.2019.
2. ↑  Oulun Kärpät *facebook.com*.  10.1.2022. Oulun Kärpät Oy. Viitattu 13.1.2022.
3. 1 2 3 4 5 6 7 8 9 10  Joel Blomqvist *Elite Prospects*. Everysport Media Group AB.  (englanniksi)
4. ↑  Gran, Lasse: NHL-varaus Hermeksen maalin suulla – Joel Blomqvist varattiin Pittsburgh Penguinsiin, mutta "änäriin" ei ole kiirettä: "Paljon on vielä töitä edessä sekä jäällä että siviilissä" *kokkola-lehti.fi*.  14.10.2020. KPK Yhtiöt Oyj.  Arkistoitu 22.5.2021. Viitattu 22.5.2021.
5. ↑  Mennander, Pasi: Kärppien Joel Blomqvist nimettiin Nuorten SM-liigan marraskuun parhaaksi nuoreksi pelaajaksi *leijonat.fi*.  4.12.2019. Suomen Jääkiekkoliitto – Finlands Ishockeyförbund ry. Viitattu 8.12.2019.
6. ↑  Silventoinen, Juha: Nuorten SM-liigan parhaat valittu – Tieksola ja Tuomisto palkintorohmuina *Jatkoaika.com*.  5.3.2020. Jatkoaika r.y. Viitattu 5.3.2020.
7. ↑  Helsinkiin hakemaan vierasvoittoa *karpat.fi*.  28.11.2019. Oulun Kärpät Oy. Viitattu 8.12.2019.
8. ↑  Kärpät - HIFK, 7.12.2019 *liiga.fi*.  7.12.2019. Jääkiekon SM-liiga Oy. Viitattu 8.12.2019.
9. ↑  Kärpät - HIFK, 7.12.2019 *liiga.fi*.  7.12.2019. Jääkiekon SM-liiga Oy. Viitattu 8.12.2019.
10. ↑  Väänänen, Ville: Kärpiltä pakon sanelema ratkaisu Jyväskylässä – matkassa kaksi vasta 17-vuotiasta maalivahtia *is.fi*.  26.12.2019. Sanoma Media Finland Oy. Viitattu 26.12.2019.
11. ↑  JYP - Kärpät, 26.12.2019 *liiga.fi*.  26.12.2019. Jääkiekon SM-liiga Oy. Viitattu 26.12.2019.
12. ↑  Silventoinen, Juha: Peruspakki ja veskarilupaus jatkavat Kärpissä pitkillä pesteillä *Jatkoaika.com*.  5.3.2020. Jatkoaika r.y. Viitattu 5.3.2020.
13. ↑  Tiedote: Vilho Heikkinen jatkaa, Joel Blonqvist lainalle Kärpistä *kokkolanhermes.fi*.  18.4.2020. Edustus Hermes Ry. Viitattu 18.4.2020.
14. ↑  Liiga-avauksen yllätyspaukku: Joel Blomqvist, 18, Kärppien maalille *yle.fi*.  1.10.2020. Viitattu 2.10.2020.
15. ↑  HPK - Kärpät, 1.10.2020 *liiga.fi*.  1.10.2020. Jääkiekon SM-liiga Oy. Viitattu 6.10.2020.
16. ↑  Joel Blomqvist lainalle Kokkolan Hermekseen *karpat.fi*.  6.10.2020. Oulun Kärpät Oy. Viitattu 6.10.2020.
17. ↑  Joel Blomqvist lainalle Kokkolan Hermekseen *karpat.fi*.  6.10.2021. Oulun Kärpät Oy. Viitattu 17.10.2021.
18. ↑  Kärpät - HPK, 16.10.2021 *liiga.fi*.  17.10.2021. Jääkiekon SM-liiga Oy. Viitattu 17.10.2021.
19. ↑  Pelaajatilastot *old.liiga.fi*. Jääkiekon SM-liiga Oy. Viitattu 9.5.2022.
20. ↑  Perälä, Joni: Joel Blomqvist ja Niclas Almari loppukaudeksi Penguins-organisaatioon *Jatkoaika.com*.  15.4.2022. Jatkoaika r.y. Viitattu 9.5.2022.
21. ↑  Taylor Haase Twitterissä *twitter.com*.  1.5.2022. Taylor Haase. Viitattu 9.5.2022. (englanniksi)
22. ↑  Kuisma, Joonas: Normaalista poikkeava tunne päässä piinaa suomalaisen jääkiekon 21-vuotiasta suurlupausta – "On raskasta" *is.fi*.  28.1.2023. Sanoma Media Finland Oy. Viitattu 2.5.2023.
23. ↑  Parviainen, Vesa: Lauri Marjamäki paljasti sankarivahdin paluun syyn: "Ei pitänyt olla maalissa" *iltalehti.fi*.  13.3.2023. Alma Media Suomi Oy. Viitattu 2.5.2023.
24. ↑  Leinonen, Otto: Kärppien maalivahti siirtyy Pohjois-Amerikkaan – Ilmaveivimies liittyy joukkuekaveriksi *iltalehti.fi*.  4.4.2023. Alma Media Suomi Oy. Viitattu 2.5.2023.
25. ↑  Penguins Sign Goaltender Blomqvist to a Three-Year, Entry-Level Contract *nhl.com/penguins*.  6.4.2023. Pittsburgh Penguins. Viitattu 2.5.2023. (englanniksi)
26. ↑  Kiesiläinen, Leevi: Joel Blomqvistille tulokassopimus Pittsburgh Penguinsiin *Jatkoaika.com*.  6.4.2023. Jatkoaika r.y. Viitattu 2.5.2023.
27. ↑  Mennander, Pasi: Nuoret Leijonat näillä kentällisillä MM-kisojen pronssiotteluun – Suomi–Venäjä kello 00.30 TV5 ja Discovery+ *leijonat.fi*.  5.1.2021. Suomen Jääkiekkoliitto – Finlands Ishockeyförbund ry. Viitattu 6.1.2021.
28. ↑  Joel Blomqvist Eurohockey-sivustolla (englanniksi)
29. ↑  Huttunen, Sasha: Suomen tulikuuma NHL-lupaus tiputettiin tylysti Nuorista Leijonista – kulisseissa kuohui: "Haluan edustaa omaa maatani" *is.fi*.  20.7.2022. Sanoma Media Finland Oy. Viitattu 28.7.2022.
30. ↑  Här är vårens studenter i Svenskfinland *hbl.fi*.  18.5.2021. Hufvudstadsbladet Ab. Viitattu 6.7.2021. (ruotsiksi)
31. ↑  Emil Blomqvist *Elite Prospects*. Everysport Media Group AB.  (englanniksi)